সব কিছু পাশ কেটে শুধু একটি জিনিস আমাদের নেই। সততা। সততা শূন্যতায় আমরা বার বার পিছিয়ে যাই। ধুলোয় মিশে যায় বড় বড় অর্জন। সততার শূন্যতার ধরুণ আমাদের একটি বৃহৎ জনশক্তি বিভিন্ন অনিয়ম-দুর্নীতিতে নিমজ্জিত। সরকারি-বেসরকারি প্রতিষ্ঠানে সেবা বঞ্চিত হচ্ছে সাধারণ মানুষ। ঘুষের অভাবে চাকরি না পেয়ে কুলির কাজ করে অসহায় মায়ের উচ্চতর ডিগ্রি নেওয়া সন্তান। ফকির-মিসকিনদের জন্য বরাদ্দ ‘গম’ মেরে দেয় তথাকথিত জনসেবকরা। কয়েক যুগের ভঙ্গুর রাস্তা সংস্কারে বারংবার বরাদ্দ হয়; টেন্ডার হয়। কিন্তু শেষ পর্যন্ত রাস্তা সেই আগের চেহারায় থেকে যায়। বিধ্বস্ত বেড়িবাঁধের বলি সাগরে করাল গ্রাসে নিমজ্জিত মানুষের কান্না তাদের কান পর্যন্ত পৌঁছায় না। অসহায় মানুষের ভাগ্যেন্নয়ন ও ছিন্নমূল শিশুদের শিক্ষা অর্জনের কান্ডারি হিসাবে কাজ করে অহরহ এনজিও। তবুও এখনো শীত-বৃষ্টির রাত রাস্তায় পার করে এসব মানুষ।